Author: a
Last saved by: spano

Predkladacia správa

	Ministerstvo životného prostredia Slovenskej republiky predkladá iniciatívny návrh na ratifikáciu Protokolu o biologickej bezpečnosti k Dohovoru o biologickej diverzite (ďalej len „protokol“).
	Protokol bol otvorený na podpis od 24. do 26. mája 2000 na Úrade Organizácie Spojených národov v Nairobi a od 5. júna 2000 do 4. júna 2001 v hlavnom sídle OSN v New Yorku.
	Cieľom protokolu je, v súlade s princípom predbežnej opatrnosti uvedeným v zásade č. 15 Deklarácie z Rio de Janeiro o životnom prostredí a rozvoji, prispievať k zabezpečovaniu primeranej úrovne ochrany v oblasti bezpečného transferu, používania a iného nakladania so živými geneticky modifikovanými organizmami, ktoré môžu mať nepriaznivé účinky na ochranu a trvalo udržateľné využívanie biologickej diverzity, berúc do úvahy aj riziká pre zdravie ľudí, a to s osobitným zreteľom na cezhraničný pohyb týchto organizmov.
	Protokol je podľa čl. 7 ods. 4 Ústavy Slovenskej republiky medzinárodnou zmluvou prezidentskej povahy, na ktorej vykonanie je potrebný zákon.
	Slovenská republika sa aktívne zúčastňovala na príprave tohto protokolu a podpísala ho v Nairobi 24. mája 2000. Protokol podpísalo 103 štátov a Európske spoločenstvo. Uložením ratifikačných listín republiky Palau 13. júna 2003 u depozitára protokolu (ktorým je Generálny tajomník OSN) ako päťdesiatej krajiny, ktorá protokol ratifikovala (schválila, prijala, pristúpila k nemu), bola splnená podmienka nadobudnutia jeho platnosti. Protokol nadobudol platnosť 11. septembra 2003.
	Koordinačným orgánom protokolu v zmysle jeho čl. 29 je konferencia zmluvných strán Dohovoru o biologickej diverzite slúžiaca na stretnutie zmluvných strán tohto protokolu.	Ratifikácia tohto protokolu je v záujme ochrany ľudí a životného prostredia vrátane trvalo udržateľného využívania biologickej diverzity a v záujme dobrej spolupráce so susednými štátmi v tejto oblasti. 
	Ako vyplýva z predloženého materiálu, Slovenská republika je pripravená plniť záväzky vyplývajúce z protokolu.
Predkladaný materiál nemá žiadny osobitný finančný, ekonomický a environmentálny vplyv, ani vplyv na zamestnanosť. Príslušné vplyvy súvisiace s plnením záväzkov z tohto protokolu, boli už zohľadnené a uvedené v legislatívnom procese príslušných zákonov, ako vyplýva z návrhu na ratifikáciu protokolu. Preto sa, v súlade s čl. 9 ods. 2 Smernice na prípravu a predkladanie materiálov na rokovanie vlády Slovenskej republiky, upúšťa od vyhotovenia príslušnej doložky.
Materiál bude po prerokovaní a schválení vládou SR predložený 
a)	Národnej rade SR na vyslovenie súhlasu s ratifikáciu protokolu a
b)	prezidentovi SR na podpísanie ratifikačných listín po vyslovení súhlasu Národnou radou SR.